**Az előterjesztést megtárgyalták:**

- Gazdasági és Városstratégiai Bizottság

***A határozati javaslatot törvényességi***

***szempontból megvizsgáltam:***

/: Dr. Károlyi Ákos :/

jegyző

ELŐTERJESZTÉS

Szombathely Megyei Jogú Város Közgyűlésének 2017. szeptember 14-i ülésére

**Javaslat a menetrendszerinti személyszállítással kapcsolatos döntések meghozatalára**

1. **Kombinált közlekedési mód elindításának elfogadása**

A GYSEV Zrt. és az ÉNYKK Zrt. – a jogelőd Vasi Volán Zrt. által megteremtett alapokon nyugvó – 2014. óta fennálló stratégiai megállapodásban alapcélként fogalmazta meg a Nyugat – Dunántúli Régió közösségi közlekedésének javítását, a közlekedési igények versenyképes kiszolgálását, a nagyobb települések és kapcsolódó agglomerációs területek keresleti elvárásainak kooperatív teljesítését, valamint a kölcsönös előnyök kiaknázását. Az utasforgalom növelése és a szolgáltatás minőségének javítása érdekében 2014. február 1-től egy kényelmes, egyablakos, a közlekedési módváltás felárát nem tartalmazó kombinált bérletjegy került bevezetésre Püspökmolnári – Szombathely viszonylatban, amely Szombathely Megyei Jogú Város Önkormányzatának támogatásával 2014. szeptember 1-től a menetrend szerinti helyi autóbuszjáratok igénybevételét is biztosítja.

A közlekedési társaságok 2016-ban az utazási szokások vizsgálata tárgyában kutatást végeztek az Őriszentpéter – Zalalövő – Körmend – Szombathely viszonylatban, melynek eredményeként megállapítható, hogy a megkérdezettek jelentős része célállomásának eléréséig több közlekedési eszközt is igénybe vesz, leggyakrabban autóbuszról vonatra, illetve autóbuszról autóbuszra átszállva.

**A felmérés eredményeként, az igényekhez rugalmasan igazodó, hatékonyabb közlekedési rendszer kialakítására törekedve, a** Püspökmolnári – Szombathely viszonylatú konstrukció mintájára, Nádasd – Körmend – Szombathely viszonylatban új kombinált díjtermék kialakítására kíván az ÉNYKK Zrt. javaslatot tenni a Nemzeti Fejlesztési Minisztérium felé, melynek részeként lehetőséget kíván biztosítani a szombathelyi helyi járatok igénybevételére is.

Az igénybe vehető bérletjegyek, illetve díjszabási áruk:

|  |  |
| --- | --- |
| **Bérlet típusa** | **Díjszabási ár** |
| Dolgozó havi bérlet | 24.900,- Ft |
| Dolgozó félhavi bérlet | 12.400,- Ft |
| Tanuló havi bérlet | 2.490,- Ft |
| Tanuló félhavi bérlet | 1.250,- Ft |
| Dolgozó havi bérlet Plusz\* | 29.900,- Ft |
| Tanuló havi bérlet Plusz\* | 3.890,- Ft |

\* tartalmazza a Szombathely helyi járati havi utazás lehetőségét is

A közlekedési társaság úgy ítéli meg, hogy a közösségi közlekedést jelenleg is igénybe vevő nádasdi utasok közül havonta legfeljebb 50 fő vásárolja meg a kombinált terméket (35 fő dolgozó, 15 fő tanuló bérletet). A fejlesztés célja a közösségi közlekedés részarányának növelése, ugyanakkor a jelenleg az egyéni közlekedést használók megnyerése lassú folyamat és eredménye is nehezen megbecsülhető, ezért célként 2017. évre a fenti értékeket tűzheti ki magának. A becslésben szereplő számok alapján a helyi járati havi bruttó bevétel 196.000,- Ft-ot tesz ki (a dolgozó bérletek esetén 5.000,- Ft, a tanuló bérleteknél 1.400,- Ft kerül helyi járati bevételként könyvelésre).

Szombathely város helyi autóbuszjáratainak kombinált közlekedési móddal történő igénybevételéhez Szombathely Megyei Jogú Város Önkormányzata Közgyűlésének jóváhagyása szükséges.

1. **Az ÉNYKK Zrt. által a régióban alkalmazott díjtermékek körének egységesítésének elfogadása**

Az ÉNYKK Zrt. 16 városban végez helyi személyszállítási szolgáltatást, feladatai között folyamatosan figyelve és elemezve az egyes jegyféleségek fogyását, az igénybevétel tendenciáját. A szolgáltató véleménye szerint a jegyértékesítési statisztikából megállapítható, hogy az általánosan alkalmazott bérletektől eltérő érvényességű bérletjegyek iránti kereslet rendkívül alacsony, az ilyen jellegű díjtermékek összes fogyása 2016. évben nem érte el a havi bérletek darabszámának 0,4 százalékát.

Az értékesítési adatok az elmúlt három évben:

|  |  |  |  |
| --- | --- | --- | --- |
|  | 2014. | 2015. | 2016. |
| általános éves bérlet | 23 db | 25 db | 25 db |
| általános negyedéves bérlet | 36 db | 36 db | 25 db |
| arckép nélküli negyedéves bérlet | 0 db | 0 db | 0 db |
| tanuló szemeszter bérlet | 120 db | 137 db | 144 db |
| tanuló tanéves bérlet | 14 db | 10 db | 13 db |

A fentiekre tekintettel a régióban alkalmazott díjtermékek körének egységesítése, illetve a nyomtatványgyártási és készletezési költségek csökkentése érdekében az ÉNYKK Zrt. javasolja a havi érvényességnél hosszabb érvényességű bérletjegyek forgalomból történő kivonását. A javaslat elfogadása esetén a közszolgáltatási szerződés 2. sz. mellékletének módosítása szükséges, az új tarifa-rendszer 2018. január 1-jétől vezethető be.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2017. augusztus „ ”**

**/: Dr. Puskás Tivadar :/**

**I.**

**HATÁROZATI JAVASLAT**

**….…./2017. (IX. 14.) Kgy. számú határozat**

A Közgyűlés megtárgyalta a helyi közösségi közlekedéssel kapcsolatos döntések meghozatalára vonatkozó előterjesztést, és az alábbi döntést hozza:

1. A Közgyűlés egyetért a Nádasd – Körmend – Szombathely viszonylat között a GYSEV Zrt. és az ÉNYKK Zrt. által javasolt kombinált bérlet bevezetésével, azzal, hogy a dolgozó bérletek esetén 5.000,- Ft, a tanuló bérleteknél 1.400,- Ft kerül helyi járati bevételként könyvelésre.
2. A Közgyűlés felhatalmazza a Polgármestert, hogy a kombinált bérlet bevezetéséhez szükséges három oldalú megállapodást aláírja.

**Felelős:** Dr. Puskás Tivadar polgármester

Illés Károly alpolgármester

Molnár Miklós alpolgármester

Dr. Károlyi Ákos jegyző

(A végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:**

1. pont: azonnal
2. pont: 2018. január 1.

**II.**

**HATÁROZATI JAVASLAT**

**….…./2017. (IX. 14.) Kgy. számú határozat**

A Közgyűlés megtárgyalta a helyi közösségi közlekedéssel kapcsolatos döntések meghozatalára vonatkozó előterjesztést, és az alábbi döntést hozza:

1. A Közgyűlés egyetért az ÉNYKK Zrt. által javasolt havi érvényességnél hosszabb érvényességű bérletjegyek forgalomból történő kivonásával 2018. január 1. napjától.
2. A Közgyűlés felhatalmazza a Polgármestert, hogy a közszolgáltatási szerződés módosítását aláírja.

**Felelős:** Dr. Puskás Tivadar polgármester

Illés Károly alpolgármester

Molnár Miklós alpolgármester

Dr. Károlyi Ákos Jegyző

(A végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:**

1. pont: azonnal
2. pont: 2018. január 1.